CELEX: 52011SC0827
Language: mt
Date: 2011-06-07 00:00:00
Title: Recommendation for a COUNCIL RECOMMENDATION on the National Reform Programme 2011 of the United Kingdomand delivering a Council opinionon the updated Convergence Programme of the United Kingdom, 2011-2014

|
			
		
		
		52011SC0827
		
			Recommendation for a COUNCIL RECOMMENDATION on the National Reform Programme 2011 of the United Kingdomand delivering a Council opinionon the updated Convergence Programme of the United Kingdom, 2011-2014
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
dwar il-Programm Nazzjonali ta’ Riforma 2011
tar-Renju Unit
u l-għoti ta’ opinjoni tal-Kunsill
dwar il-Programm ta’ Konverġenza tar-Renju Unit, 2011-2014
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u partikolarment l-Artikolu 121(2) u
l-Artikolu 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta' pożizzjonijiet ta' baġit u
s-sorveljanza u l-koordinazzjoni ta' politika ekonomika[1], u partikolarment l-Artikolu 9(3)
tiegħu,
Wara li kkonsidra r-rakkomandazzjoni
tal-Kummissjoni Ewropea[2],
Wara li kkonsidra l-konklużjonijiet
tal-Kunsill,
Wara li kkonsidra l-opinjoni tal-Kumitat
tal-Impjiegi,
Wara li ġie kkonsultat il-Kumitat
Ekonomiku u Finanzjarju,
Billi:
(1)              
Fis-26 ta’ Marzu 2010, il-Kunsill
Ewropew qabel mal-proposta tal-Kummissjoni Ewropea li tvara strateġija
ġdida għall-impjiegi u t-tkabbir, Ewropa 2020, imsejsa fuq
koordinazzjoni msaħħa tal-politiki ekonomiċi, li tiffoka fuq
l-oqsma ewlenin fejn jeħtieġ azzjoni biex tingħata spinta
lill-potenzjal tal-Ewropa għat-tkabbir sostenibbli u l-kompetittività.
(2)              
Fit-13 ta’ Lulju 2010, il-Kunsill
adotta rakkomandazzjoni dwar il-linji gwida ġenerali għall-politiki
ekonomiċi tal-Istati Membri u l-Unjoni (mill-2010 sal-2014), u
fil-21 ta’ Ottubru 2010, adotta deċiżjoni dwar
il-Linji Gwida għall-politiki dwar l-impjiegi tal-Istati Membri[3],
li flimkien jagħmlu l-"Linji gwida integrati". L-Istati Membri
ġew mistiedna jqisu l-linji gwida integrati fil-politiki ekonomiċi u
okkupazzjonali nazzjonali.
(3)              
Fit-12 ta’ Jannar 2011,
il-Kummissjoni adottat l-ewwel Stħarriġ Annwali tat-Tkabbir, li kien
il-bidu ta’ ċiklu ġdid ta’ governanza ekonomika fl-UE u l-ewwel
semestru Ewropew ta’ koordinazzjoni integrata u ex ante ta’ politika,
imsejjes fuq l-istrateġija Ewropa 2020. 
(4)              
Fil-25 ta’ Marzu 2011, il-Kunsill
Ewropew endorsja l-prijoritajiet għall-konsolidazzjoni fiskali u r-riforma
strutturali (bi qbil mal-konklużjonijiet tal-Kunsill tal-15 ta’ Frar u
s-7 ta’ Marzu 2011 u b'żieda mal-Istħarriġ
Annwali tat-Tkabbir mill-Kummissjoni). Hu saħaq il-ħtieġa li
tingħata prijorità lir-restawr ta’ baġits tajbin u s-sostenibilità
fiskali, lit-tnaqqis tal-qagħad permezz ta’ riformi fis-suq
tax-xogħol u li jsiru sforzi ġodda biex jittejjeb it-tkabbir. Hu
talab lill-Istati Membri jsarrfu dawn il-prijoritajiet f'miżuri konkreti
li jiġu inklużi fil-Programmi ta’ Stabilità jew ta’ Konverġenza
u fil-Programmi Nazzjonali ta’ Riforma tagħhom.
(5)              
Fit-28 ta’ April 2011, ir-Renju Unit
ressaq il-Programm ta’ Konverġenza 2011 aġġornat tiegħu li
jkopri l-perjodu 2011-2014 u l-Programm Nazzjonali ta’ Riforma 2011
tiegħu. Sabiex jitqiesu l-konnotazzjonijiet bejniethom,
iż-żewġ programmi ġew ivvalutati fl-istess waqt. 
(6)              
Ir-Renju Unit kien partikolarment espost
għall-kriżi finanzjarja internazzjonali minħabba s-settur
finanzjarju tiegħu li hu integrat globalment u minħabba livelli
għolja ta' dejn domestiku. Il-PDG niżel b'0,1 % fl-2008 u
b'4,9 % fl-2009. Il-gvern tar-Renju Unit intevjena bil-kbir biex isostni
s-settur bankarju, u pprovda likwidità straordinarja addizzjonali lis-settur
kollu. Id-defiċit tal-gvern tela' bi 8,5 punti perċentwali f'sentejn
għal 11,2 % tal-PDG fl-2009. Il-qgħad żdied minn 5,3 %
fl-2007 għal 7,6 % fl-2009. Fir-raba' trimestru tal-2009 it-tkabbir
trimestrali reġa' żdied għalkemm il-prodott għadu taħt
il-quċċata li laħaq fil-perjodu qabel il-kriżi.
Il-perspettiva fit-terminu qasir hija ta' tkabbir moderat immexxi minn investiment
korporattiv qawwi u żieda fl-esportazzjoni netta xprunata mir-rata
tal-kambju. Madankollu, it-tkabbir se jinżamm lura bi tkabbir
dgħajjef jew negattiv fil-konsum domestiku u tal-gvern. L-inflazzjoni
mistennija tibqa' ogħla sew mill-mira uffiċjali ta' 2 % matul
l-2011 - u dan jirrifletti żidiet fit-taxxa fuq il-valur miżjud u
prezzijiet ogħla għall-importazzjonijiet u l-enerġija – u
mbagħad terġa' tonqos fl-2012. L-inflazzjoni għolja mistennija
tnaqqar l-introjti reali u t-tkabbir fil-pagi mistenni jibqa' baxx. Ir-riskji
ewlenin fit-tbassir huma li ż-żidiet fl-investiment korporattiv jew
fl-esportazzjoni netta ma jseħħux u li minħabba l-inflazzjoni
persistentement għolja l-infiq iktar baxx tal-gvern ma jistax jitpaċa
bl-użu tal-politika monetarja.
(7)              
Abbażi tal-valutazzjoni tal-Programm ta’
Konverġenza aġġornat skont ir-Regolament tal-Kunsill (KE)
Nru 1466/97, il-Kunsill jaħseb li x-xenarju makroekonomiku
sottostanti għall-proġettazzjonijiet baġitarji huwa plawsibbli ħlief
għall-2012 meta huwa kemxejn favorevoli żżejjed. Il-programm ma
jinkludix Objettiv ta' Terminu Medju (OTM) kif previst mill-kodiċi
tal-kondotta għalkemm dan jista' jiġi inferit mill-miri fil-programm.
L-objettiv tal-istrateġija baġitarja huwa li d-defiċit
jitniżżel minn 9,9 % fl-2010-11 għal 1,7 % fl-2015-16,
primarjament bit-trażżin tan-nefqa. Il-programm jippjana li
jniżżel id-defiċit taħt il-valur referenzarju ta’ 3 %
tal-PDG sal-2014-15, l-iskadenza stipulata mill-Kunsill.
Il-proġettazzjonjiet baġitarji fil-programm jipprevedu li l-proporzjon
tad-dejn minn 78,7 % fl-2010-11 jiżdied għal 87,2 %
sal-2013-14 qabel ma jerġa' jibda jonqos bil-mod. L-isforz fiskali annwali
medju fil-perjodu mill-2010-11 sal-2014-15 huwa ta' 1,6 %. Dan huwa
ħarira taħt dak rakkomandat mill-Kunsill f'Diċembru 2009
(1,75 % tal-PDG) iżda, madankollu, huwa wieħed xieraq meta
jitqies li l-isforz qed isir minn defiċit baġitarju ferm inqas milli
mistenni fl-2009-10 u, għalhekk, huwa konsistenti mat-tnaqqis
tad-defiċit nominali għal taħt il-valur referenzjarju
sal-2014-15. Ir-Renju Unit jidher li jinsab f'riskju kbir f'dak li għandu
x'jaqsam mas-sostenibilità fit-tul tal-finanzi pubbliċi. It-tixjiħ se
jqum fit-tul ħafna iktar mill-medja tal-UE u l-pożizzjoni
baġitarja ta' bħalissa qed tkompli tkabbar din il-problema. Bil-pożizzjoni
fiskali attwali, id-dejn se jitla' għal 128 % tal-PDG sal-2020.
Madankollu, l-implimentazzjoni sħiħa tal-programm tkun
biżżejjed biex id-dejn jerġa' jibda jitnaqqas iżda xorta
waħda jkun għadu iktar minn 80 % fl-2020.
(8)              
L-implimentazzjoni tal-konsolidazzjoni fiskali
proposta tibqa' sfida ewlenija. Biex terġa' tiġi stabilita
pożizzjoni fiskali sostenibbli jeħtieġ li l-pjanijiet tal-infiq
ippubblikati jiġu segwiti strettament. Madankollu, minħabba r-rati
storikament baxxi tal-investimenti fl-infrastruttura pubblika, partikolarment
fit-trasport, in-nefqa li ttejjeb t-tkabbir għandha tingħata
prijorità. Kif diġà previst fil-Programm, jekk ikun hemm
biżżejjed surplus primarji fit-terminu medju, dan itejjeb
is-sostenibilità tal-finanzi pubbliċi.
(9)              
Minħabba s-suq tax-xogħol flessibbli
tar-Renju Uniti, dan seta' jirreaġixxi pjuttost tajjeb għat-tnaqqis
kbir fil-PDG waqt il-kriżi. Madankollu, iż-żidiet fil-qgħad
kienu kkonċentrati ħafna fuq iż-żgħażagħ:
bejn l-2008 u l-2010, il-qgħad fost iż-żgħażagħ
żdied minn 15 % għal kważi 20 %. L-eżiti batuti
tas-suq tax-xogħol għaż-żgħażagħ huwa marbut
ma' defiċenzi iktar ġenerali u strutturali fil-provvista
tal-ħiliet. Il-proporzjon ta' żgħażagħ mir-Renju Unit
bejn it-18 u l-24 sena li jitilqu mill-edukazzjoni u t-taħriġ
hwa ta' 15,7 % u huwa ogħla mill-medja tal-UE ta' 14,4 %.
Filwaqt li s-sehem ta' persuni li għandhom bejn 25 u 64 sena li kisbu
livelli għolja ta' ħiliet huwa partikolarment għoli fir-Renju
Unit, hemm xi nuqqasijiet fil-livell tal-ħiliet intermedji, u s-sehem ta'
dawn il-persuni f'dan il-grupp bħalissa huwa inqas mill-medja tal-UE.
Sfida oħra essenzjali għas-suq tax-xogħol tar-Renju Unit hija
l-proporzjon konsiderevoli ta' tfal qed jgħixu f'unitajiet domestiċi
diżokkupati: fil-livell ta' 17,5 %, dan huwa l-ogħla livell
fl-UE, fejn il-medja globali hija ta' 10,2 %. Il-problema hija
speċifikament akuta għall-unitajiet domestiċi b'ġenitur
wieħed, u dan jirrifletti inċentivi finanzjarji baxxi u nuqqas ta'
alternattivi għall-indukrar tat-tfal: iktar minn 32 % tal-persuni b'responsabilitajiet
ta' indukrar mhumiex attivi jew jaħdmu part-time minħabba n-nuqqas
ta' servizzi tal-indukrar (dan huwa 4 punti perċentwali iktar
mill-medja tal-UE). 
(10)          
Ir-Renju Unit esperjenza splużjoni
fil-prezzijiet tar-residenzi fl-għaxar snin qabel il-kriżi. Wara li
tfaċċat il-kriżi, il-prezzijiet naqsu f'daqqa iżda minn dak
iż-żmien irkupraw parzjalment u għadhom f'livelli storikament
għolja. Il-livelli tat-tranżazzjonijiet ikkollassaw u għadhom
baxxi ħafna. L-isplużjoni fil-prezzijiet tar-residenzi kienet fattur
fiż-żidiet kbar fid-dejn tal-unitajiet domestiċi u t-tkabbir
insostenibbli fil-konsum tal-entitajiet domestiċi fl-għaxar snin
qabel il-kriżi. Il-kollass fit-tranżazzjonijiet tar-residenzi wassal
għal tnaqqis korrispondenti fir-rikavati mit-taxxi fuq
it-tranżazzjonijiet tar-residenzi, u dan għen biex il-pożizzjoni
fiskali tar-Renju Unit tkompli tmur għall-agħar. Id-dgħufijiet
fis-suq tar-residenzi jistgħu jgħinu wkoll biex jispjegaw in-nefqa
għolja tar-Renju Unit fuq il-benefiċċji tar-residenzi u s-sehem
kbir tal-popolazzjoni li jgħix f'residenzi ssussidjati mill-istat.
Ir-Renju Unit ħabbar riformi inizjali fis-sistema tal-ippjanar tiegħu
u lir-regolazzjoni ipotekarja. B'mod li jirrifletti l-importanza ta' din
l-isfida għas-setturi kollha tal-ekonomija tar-Renju Unit, hemm
raġunijiet b'saħħithom għaliex wieħed għandu
jżid ma' dawn il-miżuri biex jinħoloq pakkett iktar komprensiv
ta' riformi, ukoll fis-suq tal-ipoteki u t-tassazzjoni tal-proprjetà, biex dawn
il-kwistjonijiet jiġu indirizzati.
(11)          
Biex l-ekonomija terġa' tiġi
bbilanċjata lil hinn mill-konsum domestiku u biex tiżdied
il-produttività, jinħtieġ bilfors l-irkurpu tal-investiment privat.
L-istħarriġiet juru li d-disponibilità u l-kost tal-kreditu huma
fatturi sinifikanti li jfixklu l-pjanijiet ta' investiment u espansjoni
fis-settur privat, partikolarment għall-kumpaniji żgħar li
jserrħu fuq il-finanzjament tal-banek. Ir-rata annwali tat-tkabbir
fl-għoti ta' self lill-SMEs ilha negattiva mill-aħħar tal-2009,
bis-self lin-negozji żgħar jonqos b'rata akbar. Barra minn hekk,
filwaqt li l-firxiet fuq ir-rati referenzjarji dehru li stabilizzaw
għan-negozji medji, dawn żdiedu kemxejn għan-negozji
żgħar. Ir-Renju Unit dan l-aħħar ħa għadd ta'
miżuri biex ittejjeb l-aċċess tal-SMEs għall-finanzi
inkluż strumenti ta' investiment sponsorjat mill-istat u l-ilħiq ta'
ftehim mal-banek tar-Renju Unit li jirrikjedi li dawn iżidu s-self gross
lill-SMEs. Biex tiżviluppa soluzzjoni li tista' tibqa' taħdem
mingħajr l-intervenzjoni regolari tal-gvern, jeħtieġ aktar
riformi bil-għan li jtejbu l-kompetizzjoni fis-settur bankarju u
l-faċilitazzjoni tal-iżvilupp tas-swieq għall-finanzi mhux
bankarji aċċessibbli għall-kumpaniji ż-żgħar.
(12)          
Il-Kummissjoni vvalutat il-Programm ta’
Konverġenza u l-Programm Nazzjonali ta' Riforma[4].
Mhux biss qieset ir-rilevanza tagħhom għall-politika fiskali u
soċjoekonomika sostenibbli fir-Renju Unit imma wkoll lejn il-konformità
mar-regoli u l-gwida tal-UE, fid-dawl tal-ħtieġa tat-tisħiħ
tal-governanza ekonomika kumplessiva tal-Unjoni Ewropea billi jiġi
pprovdut kontribut fil-livell tal-UE għad-deċiżjonijiet
nazzjonali futuri. Hija tqis li l-programmi jistipulaw miżuri
ambizzjużi biex inaqqsu d-defiċit u tħeġġeġ
lill-gvern biex jipproċedi kif ippjanat. Għandhom jittieħdu
wkoll passi ulterjuri biex jiġi rriformat is-suq tar-residenzi, jitnaqqas
il-qgħad fost iż-żgħażagħ u t-tluq bikri
mill-iskola, tiġi indirizzata s-sitwazzjoni ta' tfal li jgħixu
f'unitajiet domestiċi diżokkupati u tittejjeb id-disponibilità
tal-kreditu għas-settur privat.
(13)          
Fid-dawl ta’ din il-valutazzjoni, meta titqies
ukoll ir-Rakkomandazzjoni tal-Kunsill skont l-Artikolu 126(7) tat-Trattat
dwar il-Funzjonament tal-Unjoni Ewropea
tat-2 ta’ Ġunju 2010, il-Kunsill eżamina
l-aġġornament tal-2011 tal-Programm ta’ Konverġenza tar-Renju
Unit u l-opinjoni tiegħu[5] qed tiġi riflessa
partikolarment fir-rakkomandazzjoni (1) u (2) hawn taħt. B'kunsiderazzjoni
tal-konklużjonijiet tal-Kunsill Ewropew
tal-25 ta’ Marzu 2011, il-Kunsill eżamina l-Programm
Nazzjonali ta’ Riforma tar-Renju Unit,
JIRRAKKOMANDA li r-Renju Unit
għandu jieħu azzjoni tul il-perjodu 2011-2012 sabiex:
(1)                   
Jimplimenta l-konsolidazzjoni fiskali ppjanata
bil-għan li d-defiċi jitniżżel għal 6,2 % tal-PDG
fl-2012-13, jaċċerta li ma jkunx hemmx devjazzjoni mill-miri
ambizzjużi għat-tnaqqis tal-infiq, sabiex b'hekk
tissaħħaħ is-sostenibilità fit-tul; bla ħsara għal
dan, jipprijoritizza n-nefqa li ttejjeb it-tkabbir inkluż fir-riċerka
u l-innovazzjoni, u l-investiment fl-infrastruttura.
(2)                   
Jiżviluppa programm ta' riforma li jindirizza
l-impatt destabilizzanti taċ-ċiklu tal-prezzijiet tar-residenzi fuq
il-finanzi publiċi, is-settur finanzjarju u l-ekonomija, bil-ħsieb li
jittaffew il-problemi affordabilità u l-bżonn tas-sussidji mill-istat
għar-residenzi. Dan għandu jinkludi riformi fis-suq ipotekarju,
fit-taxxi fuq il-proprjetà u s-sistema tal-ippjanar. 
(3)                   
Jieħu passi biex jindirizza l-qgħad fost
iż-żgħażagħ billi jadotta strateġija komprensiva
biex inaqqas it-tluq bikri mill-iskola, sat-tmiem tal-2012. Jindirizza
d-defiċenzi ta' ħiliet billi jżid in-numri ta' persuni li jiksbu
ħiliet intermedji, skont il-bżonnijiet tas-suq tax-xogħol. 
(4)                   
Jieħu miżuri biex inaqqas il-proporzjon
kbir ta' unitajiet domestiċi bla xogħol billi jżid il-provvista
ta' servizzi tal-indukrar tat-tfal biex jiffaċilita l-parteċipazzjoni
tal-ġenitur waħdu u tat-tieni membru ta’ unità domestika fis-suq
tax-xogħol. 
(5)                   
Itejjeb b'mod sinifikanti d-disponibilità
tal-finanzjament mill-banek u mhux mill-banek lis-settur privat u
partikolarment lill-SMEs. Iħeġġeġ il-kompetizzjoni fis-settur
bankarju u l-esplorazzjoni tal-modi kif jittejjeb l-aċċess
għall-finanzjament mhux bankarju bħall-kapital ta’ riskju u d-dejn
maħruġ għall-pubbliku. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU C , , p. .
[3]               Miżmuma għall-2011, permezz
tad-Deċiżjoni tal-Kunsill 2011/308/UE
tad-19 ta’ Mejju 2011.
[4]               SEC(2011) 736.
[5]               Prevista fl-Artikolu 9(3) tar-Regolament
tal-Kunsill (KE) Nru 1466/97.